CELEX: 32019D0832
Language: el
Date: 2019-05-22 00:00:00
Title: Απόφαση (ΚΕΠΠΑ) 2019/832 του Συμβουλίου, της 22ας Μαΐου 2019, για την τροποποίηση της απόφασης 2012/392/ΚΕΠΠΑ για την Αποστολή ΚΠΑΑ της Ευρωπαϊκής Ένωσης στο Νίγηρα (EUCAP Sahel Niger)

23.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 137/64
               
            
         ΑΠΟΦΑΣΗ (ΚΕΠΠΑ) 2019/832 ΤΟΥ ΣΥΜΒΟΥΛΙΟΥ
         της 22ας Μαΐου 2019
         για την τροποποίηση της απόφασης 2012/392/ΚΕΠΠΑ για την Αποστολή ΚΠΑΑ της Ευρωπαϊκής Ένωσης στο Νίγηρα (EUCAP Sahel Niger)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 16 Ιουλίου 2012, το Συμβούλιο εξέδωσε την απόφαση 2012/392/ΚΕΠΠΑ (1) σχετικά με τη σύσταση αποστολής CSDP της Ευρωπαϊκής Ένωσης στον Νίγηρα για την υποστήριξη στην ανάπτυξη ικανοτήτων των φορέων ασφαλείας του Νίγηρα στην καταπολέμηση της τρομοκρατίας και του οργανωμένου εγκλήματος (EUCAP Sahel Niger).
                  
               
                     (2)
                  
                  
                     Στις 18 Σεπτεμβρίου 2018, το Συμβούλιο εξέδωσε την απόφαση (ΚΕΠΠΑ) 2018/1247 (2) που παρέτεινε την EUCAP Sahel Niger και της παρέσχε ποσό δημοσιονομικής αναφοράς έως τις 30 Σεπτεμβρίου 2020.
                  
               
                     (3)
                  
                  
                     Στις 25 Ιουνίου 2018, στα συμπεράσματά του για το Σαχέλ/Μάλι, το Συμβούλιο υπογράμμισε τη σημασία της περιφερειοποίησης της ΚΠΑΑ στην περιοχή του Σαχέλ, με στόχο την ενίσχυση, κατά περίπτωση, της μη στρατιωτικής και της στρατιωτικής στήριξης στη διασυνοριακή συνεργασία, στις δομές περιφερειακής συνεργασίας, ιδίως εκείνες της G5 Σαχέλ, και στην ικανότητα και την ανάληψη ευθύνης των χωρών του G5 για την αντιμετώπιση των προκλήσεων στον τομέα της ασφάλειας στην περιοχή.
                  
               
                     (4)
                  
                  
                     Στις 15 Φεβρουαρίου 2019, ο Υπουργός Εξωτερικών της Ισλαμικής Δημοκρατίας της Μαυριτανίας εξέφρασε την ικανοποίησή του για την προβλεπόμενη ανάπτυξη της EUCAP Sahel Niger προς στήριξη της G5 Sahel και των εθνικών ικανοτήτων της Μαυριτανίας.
                  
               
                     (5)
                  
                  
                     Στις 18 Φεβρουαρίου 2019, το Συμβούλιο ενέκρινε κοινό πολιτικοστρατιωτικό δόγμα επιχειρήσεων για την περιφερειοποίηση των δράσεων ΚΠΑΑ στο Σαχέλ.
                  
               
                     (6)
                  
                  
                     Συνεπώς, η απόφαση 2012/392/ΚΕΠΠΑ θα πρέπει να τροποποιηθεί αναλόγως.
                  
               
                     (7)
                  
                  
                     H EUCAP Sahel Niger θα διεξαχθεί μέσα σε συνθήκες που ενδέχεται να επιδεινωθούν και να παρεμποδίσουν την υλοποίηση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2012/392/ΚΕΠΠΑ του Συμβουλίου τροποποιείται ως εξής:
            
                        1)
                     
                     
                        στο άρθρο 3, παρεμβάλλεται η ακόλουθη παράγραφος:
                        
                           «3α   Επιπλέον, η EUCAP Sahel Niger συμβάλλει, με την επιφύλαξη της βασικής εντολής της στον Νίγηρα, στην περιφερειοποίηση της δράσης ΚΠΑΑ στο Σαχέλ, συμβάλλοντας στη βελτίωση της διαλειτουργικότητας και του συντονισμού μεταξύ των δυνάμεων εσωτερικής ασφάλειας των χωρών της ομάδας G5 Σαχέλ, καθώς και στηρίζοντας τη διασυνοριακή συνεργασία, υποστηρίζοντας δομές περιφερειακής συνεργασίας και συμβάλλοντας στη βελτίωση των εθνικών ικανοτήτων των χωρών της ομάδας G5 Σαχέλ. Η EUCAP Sahel Niger μπορεί να διεξάγει τις εν λόγω δραστηριότητες όπως απαιτείται στις χώρες της ομάδας G5 Σαχέλ σύμφωνα με το κοινό πολιτικοστρατιωτικό δόγμα επιχειρήσεων για την περιφερειοποίηση των δράσεων ΚΠΑΑ στο Σαχέλ. Για τον εν λόγω σκοπό, με την υποστήριξη, σε ρόλο διευκόλυνσης, της Περιφερειακής Συμβουλευτικής και Συντονιστικής Ομάδας που συστάθηκε στο πλαίσιο της EUCAP Sahel Mali, η EUCAP Sahel Niger παρέχει εκπαίδευση, συμβουλές και άλλη ειδική στήριξη στις χώρες της ομάδας G5 Σαχέλ, εντός των μέσων και των ικανοτήτων της, κατόπιν αιτήματος της ενδιαφερόμενης χώρας και λαμβάνοντας υπόψη την κατάσταση ασφάλειας. Πριν την έναρξη καινούργιας δραστηριότητας σε νέα χώρα της ομάδας G5 Σαχέλ, η Επιτροπή Πολιτικής και Ασφάλειας ενημερώνεται σχετικά.»,
                        
                     
                  
                        2)
                     
                     
                        στο άρθρο 13 παράγραφος 1, προστίθεται το ακόλουθο εδάφιο:
                        «Το ποσό δημοσιονομικής αναφοράς που προορίζεται να καλύψει τις δαπάνες που συνδέονται με την EUCAP Sahel Niger για την περίοδο από 1η Οκτωβρίου 2018 έως 30 Σεπτεμβρίου 2020 ανέρχεται σε 63 400 000,00 EUR.».
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 22 Μαΐου 2019.
            
               
                  Για το Συμβούλιο
               
               
                  Ο Πρόεδρος
               
               C.B. MATEI
            
         
         
            (1)  Απόφαση 2012/392/ΚΕΠΠΑ του Συμβουλίου, της 16ης Ιουλίου 2012, για την αποστολή CSDP της Ευρωπαϊκής Ένωσης στο Νίγηρα (EUCAP Sahel Niger) (ΕΕ L 187 της 17.7.2012, σ. 48).
         
            (2)  Απόφαση (ΚΕΠΠΑ) 2018/1247 του Συμβουλίου, της 18ης Σεπτεμβρίου 2018, για την τροποποίηση της απόφασης 2012/392/ΚΕΠΠΑ για την αποστολή CSDP της Ευρωπαϊκής Ένωσης στο Νίγηρα (EUCAP Sahel Niger) (ΕΕ L 235, της 19.9.2018, σ. 7).